OBRAZLOŽENJE
NACRTA PRIJEDLOGA PRAVILNIKA O IZMJENAMA I DOPUNAMA PRAVILNIKA O JEDNOSTAVNOJ NABAVI

I. PRAVNI OSNOV 

Grad Buje-Buie je javni naručitelj i obveznik primjene Zakona o javnoj nabavi ("Narodne novine" broj 120/16) (dalje u tekstu: Zakon). Člankom 12. Zakona propisano je da se taj Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 200.000,00 kuna i radova procijenjene vrijednosti manje od 500.000,00 kuna. Člankom 15. stavkom 2. istoga Zakona propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije. 
Čl.  50. Statuta Grada Buja-Buie ( „Službene novine Grada Buja“ broj 11/09, 05/11, 11/11 03/13, 05/18) propisano je da Gradsko vijeće donosi odluke i opće akte kojima uređuje pitanja iz samoupravnog djelokruga Grada.

II. PRIJEDLOG PRAVILNIKA O IZMJENAMA I DOPUNAMA PRAVILNIKA O JEDNOSTAVNOJ NABAVI

 Člankom 12. stavkom 1. točkom 1. Zakona propisan je nacionalni financijski prag za nabavu robe i usluga te provedbu projektnih natječaja procijenjene vrijednosti (bez PDV-a) manje od 200.000,00 kuna te radova procijenjene vrijednosti (bez PDV-a) manje od 500.000,00 kuna na koji se zakon ne primjenjuje. Za nabavu ispod nacionalnog financijskog praga člankom 15. stavkom 1. Zakona uveden je naziv - jednostavna nabava. Člankom 15. stavkom 2. Zakona utvrđeno je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije. Navedeni opći akt te sve njegove kasnije promjene naručitelj je obvezan objaviti na internetskim stranicama. 

Prijedlogom Pravilnika o izmjenama i dopunama Pravilnika o jednostavnoj nabavi predviđaju se izmjene i dopune:
-kod nabave čija je procijenjena vrijednost jednaka ili veća od 20.000,00 kuna i manja od 70.000,00 kuna
- kod nabave čija je procijenjena vrijednost jednaka ili veća od 70.000,00 kuna i manja od 200.000,00 kuna (500.000,00 kuna)
Nabava roba, usluga i radova procijenjene vrijednosti manje od 20.000,00 kuna, provodi se kao i do sada izdavanjem narudžbenice. Prijedlogom se samo takva nabava uređuje posebnim člankom kako predloženo u čl. 4. prijedloga.
Nabava roba, usluga i radova procijenjene vrijednosti jednake ili veće od 20.000,00 kuna i manje od 70.000,00 kuna
Prijedlogom se predviđa da nabavu roba, usluga i radova procijenjene vrijednosti jednake ili veće od 20.000,00 kuna, a manje od 70.000,00 kuna, Naručitelj provodi upućivanjem poziva na dostavu ponuda 1 (jednom) ili više gospodarskih subjekata po vlastitom izboru. Poziv za dostavu ponuda može se objaviti i na internetskim stranicama Naručitelja.
Važeći Pravilnik propisuje da nabava roba, usluga i radova procijenjene vrijednosti manje od 70.000,00 kuna, provodi se izdavanjem narudžbenice ili zaključivanjem ugovora s jednim gospodarskim subjektom po vlastitom izboru pročelnika odjela u čijoj je nadležnosti predmet nabave ili izboru gradonačelnika za nabave iz njegove nadležnosti i da izdavanju narudžbenice ili zaključivanju ugovora procijenjene vrijednosti veće od 20.000,00 kuna obavezno prethodi istraživanje tržišta nabave (prikupiti informacije o postojećim i potencijalnim ponuditeljima, predmetu nabave, cijenama, kvaliteti i sl...) i prikupljanje najmanje 2 (dvije) usporedive informativne ponude. Isto tako propisan je čitav niz situacija u kojima nije potrebno prikupljanje informativnih (ponuda za nabavu javnobilježničkih usluga, odvjetničkih usluga, zdravstvenih usluga, socijalnih  usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga).
Prijedlogom se predlaže ukidanje prethodnog istraživanja tržišta i prikupljanje 2 informativne ponude kod nabava manjih od 70.000,00 kn i brisanje iznimka, te se predlaže rješenje po kojem se poziv na dostavu ponuda upućuje 1 (jednom) ili više gospodarskih subjekata po vlastitom izboru uz mogućnost objave i na internetskim stranicama. 
Predloženim rješenjem ujedno se omogućuje provoditelju nabave prilagoditi postupak nabave različitim preporukama i uputama izdanim od strane provoditelja pojedinih javnih poziva za dodjelu bespovratnih sredstava. Isto tako mišljenja smo da se na taj način omogućuje provoditelju nabave prilagoditi postupak nabave ovisno o samom predmetu nabave.

Nabava roba, usluga i radova procijenjene vrijednosti jednake ili veće od 70.000,00 kuna
Kod nabava roba, usluga i radova procijenjene vrijednosti jednake ili veće od 70.000,00 kuna, a manje od 200.000,00 kuna za nabavu robu i usluga, odnosno manje od 500.000,00 kuna za radove, postupak se provodi objavom javnog poziva na internetskim stranicama i slanjem poziva za dostavu ponuda na adrese najmanje 3 gospodarska subjekta prema vlastitom izboru. U tom dijelu ne predlažu se izmjene i dopune.
Izmjene i dopune se predlažu u dijelu iznimka (kod iznimki dopunjeno sa financijskim uslugama koje podrazumijevaju financijske usluge u vezi s izdavanjem, prodajom, kupnjom ili prijenosom vrijednosnih papira ili drugih financijskih instrumenata i zajmove i kredite) kako sljedi:
[bookmark: _GoBack]-Iznimke kod nabave roba, usluga i radova procijenjene vrijednosti jednake ili veće od 70.000,00 kuna
Ponuda se može, bez objave na internetskim stranicama Naručitelja, uputiti i jednom gospodarskom subjektu sa detaljnim obrazloženjem razloga, u sljedećim slučajevima:
- kada zbog tehničkih ili umjetničkih razloga ili razloga povezanih sa zaštitom isključivih  prava ugovor može izvršiti samo određeni gospodarski subjekt; 
-za nabavu javnobilježničkih usluga, odvjetničkih usluga, financijskih usluga, zdravstvenih usluga, socijalnih  usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga; 
-za dodatne radove čija ukupna vrijednost ne prelazi 30% vrijednosti osnovnog ugovora, koji nisu bili uključeni u početni projekt niti u osnovni ugovor, ali su zbog nepredviđenih okolnosti postali nužni za izvođenje radova opisanih u njima, pod uvjetom da se ugovor sklopi s gospodarskim subjektom koji izvršava osnovni ugovor; 
-za dodatne usluge čija ukupna vrijednost ne prelazi 30% vrijednosti osnovnog ugovora, koje nisu bile uključene u početni projekt niti u osnovni ugovor, ali su zbog nepredviđenih okolnosti postale nužne za pružanje usluga opisanih u njima, pod uvjetom da se ugovor sklopi s gospodarskim subjektom koji izvršava osnovni ugovor; 
- za dodatne isporuke robe od dobavljača iz osnovnog ugovora ako bi promjena dobavljača obvezala Naručitelja da nabavi robu koja ima drugačije tehničke značajke što bi rezultiralo nesukladnošću ili nerazmjernim tehničkim poteškoćama u radu i održavanju i uz uvjet da povećanje vrijednosti ne prelazi 30% vrijednosti osnovnog ugovora; 
- kod provedbe nabave koja zahtijeva žurnost, te u ostalim slučajevima prema obrazloženoj odluci Naručitelja.
U slučajevima predviđenim u točkama 3., 4. i 5. ukupni iznosi plaćanja bez PDV-a (osnovni ugovor uvećan za iznose po dodatnim radovima, uslugama ili robama) moraju biti manji od iznosa pragova za primjenu zakona kojim se uređuje područje javne nabave (200.000,00 odnosno 500.000,00 kuna).
Člancima 9. do 13. predlažu se izmjene i dopune tehničke naravi ( otvaranje ponuda, situacije jednako rangiranih prema kriteriju za odabir ponude,)
